Франсоа Вийон
Балада за някогашните жени

Превод от френски: Кирил Кадийски, 2004

chitanka.info

Кажете ми в кои страни

е Флора — в Рим боготворена;

къде са дивните жени

Таис, Алкида и Елена?

И Ехо, дето спотаена

и днес оглася всеки бряг,

с неземна хубост надарена?

Къде е оня лански сняг?

Кой Елоиза прислони,

след като беше съблазнена

и Абелар от Сен Дени —

скопен и расото надена?

А дамата неутолена

на Буридан, по чийто знак

в чувал бил хвърлен после в Сена?

Къде е оня лански сняг?

А Бланка с лилии-страни

и глас коварен на сирена?

Къде е Жана, в наши дни

в Руан на клада изгорена?

А господарката на Мена?

И Берта с исполински крак?

Къде са, Майчице свещена?

Къде е оня лански сняг?

Послание

Да питаме и седем дена,

и седем месеца — но пак,

о, Принце, всичко е в рефрена:

къде е оня лански сняг?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.